<classify> WAZAZI wa wanafunzi wanaosoma Shule ya Sekondari Dodoma kwa kushirikiana na bodi ya shule wamekubaliana kuchangishana Sh milioni 264.3 kujenga uzio kuzunguka shule.Uamuzi huo wa kujenga uzio, ulifikiwa katika kikao hicho, baada ya Waziri wa Nchi, Ofisi ya Rais- Tamisemi, Selemani Jafo kuagiza bodi hiyo wakati wa mahafali ya kidato cha nje mwaka jana kujenga ukuta kuzunguka shule.Akizungumza na wazazi wa wanafunzi wa shule hiyo, Mwenyekiti wa Bodi ya Sekondari ya Dodoma, Philbert Bagenda amesema, Serikali imetoa agizo la elimu bure na kuwataka walimu au bodi kutochangisha wazazi katika michango, lakini haijazuia kuchangia elimu kwa hiyari.Serikali imekataza kutoza michango, lakini bado haijazuia wazazi au wadau wa elimu wenye nia njema kuchangia elimu kwa hiari yao kwa manufaa ya jamii kwa ujumla, amesema.Mwenyekiti huo alisema pamoja na serikali kutoa Sh bilioni 1.44 kukarabati majengo ya shule na mabweni ya wananfunzi, inakabiliwa na tatizo la uzio, jambo ambalo linasababisha wanafunzi kukosa utulivu wawapo shuleni hapo.Amesema pamoja na kupata kiasi hicho kwa ajili ya ukarabati ya shule hiyo na ujenzi mabweni, shule ni kongwe lakini haina uzio miaka mingi.Bagenda amesema walianza kuweka mipango kwa kutafuta na kuweka mipaka ya shule kwa usahihi, kufuatilia michoro ya uzio na kutafuta thamani halisi ya ujenzi wa uzio na hayo yote yalifuata utaratibu kupitia Halmashauri ya Jiji.Mipango hiyo imekamilika na kupata kibali cha kuanza ujenzi na wataalamu wa Jiji ndiyo waliotupatia thamani halisi ya Sh milioni 264.3 hadi ujenzi wa uzio unakamilika, alisema.Bagenda alisema kutokana na kumaliza taratibu hizo, bodi iliona ni jambo jema kuwashirikisha wadau wa maendeleo ya elimu kabla ya yote ikiwa ni pamoja na kuwashirikisha wazazi ili kuchanga kwa hiyari bila kushurutishwa.Mzazi Nasoni Manyere alisema licha ya serikali kukataza michango, si jambo baya wazazi kukubaliana kufanya shughuli za kimaendeleo.  <topic>: kitaifa 